เดอะลาสต์ออฟอัส พาร์ต II

***เดอะลาสต์ออฟอัส พาร์ต II*** () เป็นเกมแอ็กชันผจญภัยปี 2020 พัฒนาโดยนอตีด็อก และจัดจำหน่ายโดยโซนี่อินเตอร์แอ็กทีฟเอ็นเตอร์เทนเมนต์ เหตุการณ์เกิดขึ้นสี่ปีหลังจากเกม*[[เดอะลาสต์ออฟอัส]]* (2013) โดยเน้นเรื่องราวของตัวละครผู้เล่นสองคนในโลกหลังหายนะ ได้แก่ เอลลี ซึ่งออกเดินทางเพื่อล้างแค้นให้โจเอล และแอ็บบี ทหารผู้สังหารโจเอล และเข้าไปพัวพันกับความขัดแย้งระหว่างกลุ่มติดอาวุธกับลัทธิศาสนา เกมดำเนินเรื่องในมุมมองบุคคลที่สาม ผู้เล่นต้องต่อสู้กับศัตรูทั้งมนุษย์และสิ่งมีชีวิตคล้ายซอมบี้ โดยใช้ปืน อาวุธดัดแปลง และการลอบเร้น

การพัฒนา*เดอะลาสต์ออฟอัส พาร์ต II* เริ่มขึ้นในปี 2014 หลังจากวางจำหน่าย *[[เดอะลาสต์ออฟอัส รีมาสเตอร์]]* โดยนีล ดรักแมนน์กลับมารับหน้าที่ผู้กำกับฝ่ายสร้างสรรค์ และร่วมเขียนบทกับแฮลลีย์ กรอส เนื้อเรื่องที่เน้นประเด็นการล้างแค้นได้รับแรงบันดาลใจจากประสบการณ์วัยเด็กของดรักแมนน์ในอิสราเอล แอชลีย์ จอห์นสัน กลับมารับบทเอลลี ขณะที่ลอรา เบลีย์ รับบทแอ็บบี ทั้งคู่แสดงด้วยการพากย์เสียงและการจับความเคลื่อนไหวพร้อมกัน ดนตรีประกอบยังคงแต่งและแสดงโดยกุสตาโว ซานตาโอลาญา ทีมพัฒนาผลักดันขีดความสามารถของเครื่องเพลย์สเตชัน 4 อย่างเต็มที่ กระบวนการพัฒนาถูกวิจารณ์เรื่องสภาพการทำงานหนัก (crunch) โดยมีรายงานว่าใช้เวลาทำงานวันละ 12 ชั่วโมง และใช้งบประมาณราว 220 ล้านดอลลาร์สหรัฐ ถือเป็นหนึ่งในเกมที่มีต้นทุนการพัฒนาสูงที่สุด

หลังจากเลื่อนการวางจำหน่ายบางส่วนเนื่องจากการระบาดทั่วของโควิด-19 *เดอะลาสต์ออฟอัส พาร์ต II* เปิดตัวบนเพลย์สเตชัน 4 ในเดือนมิถุนายน 2020 เวอร์ชันรีมาสเตอร์ออกบนเพลย์สเตชัน 5 ในเดือนมกราคม 2024 และบนวินโดวส์ ในเดือนเมษายน 2025 เกมได้รับคำชื่นชมในด้านระบบการเล่น การออกแบบเสียง ดนตรีประกอบ การแสดงตัวละคร และคุณภาพกราฟิก แม้ว่าเนื้อเรื่องและประเด็นที่นำเสนอจะก่อให้เกิดความเห็นที่แตกต่างในหมู่นักวิจารณ์ บทวิจารณ์ของเกมกลายเป็นประเด็นถกเถียง และถูกรีวิวบอมบ์ในเมทาคริติก โดยมีผู้เล่นบางส่วนวิจารณ์เนื้อหาและตัวละคร อย่างไรก็ตาม เกมประสบความสำเร็จทางยอดขายอย่างสูง เป็นหนึ่งในเกมที่ขายดีที่สุดบนเพลย์สเตชัน 4 และเป็นเกมเอ็กซ์คลูซีฟที่ขายเร็วที่สุด โดยขายได้กว่า 4 ล้านชุดภายในสุดสัปดาห์แรก และทะลุ 10 ล้านชุดภายในปี 2022 ตัวเกมคว้ารางวัลมากมายจากงานประกาศรางวัลและสื่อเกม รวมถึงรางวัลเกมแห่งปีมากกว่า 320 รางวัล

## ระบบเกม

*เดอะลาสต์ออฟอัส พาร์ต II* เป็นเกมแนวแอ็กชันผจญภัยมุมมองบุคคลที่สาม ผสานองค์ประกอบของแนวสยองขวัญเอาชีวิตรอด ผู้เล่นจะเดินทางผ่านโลกหลังหายนะ เช่น อาคารร้างและป่าไม้ เพื่อดำเนินเนื้อเรื่อง โดยใช้อาวุธปืน อาวุธดัดแปลง หรือการลอบเร้นเพื่อจัดการกับศัตรูมนุษย์และสิ่งมีชีวิตกินคนที่ติดเชื้อจากเชื้อรา*[[คอร์ดีเซปส์]]*กลายพันธุ์ ในเกม ผู้เล่นจะได้สลับควบคุมตัวละครระหว่างเอลลีและแอ็บบีเป็นระยะ ๆ รวมถึงควบคุมโจเอลในฉากเปิดเกม ตัวละครของผู้เล่นมีความคล่องตัวสูง ทำให้สามารถกระโดด ปีนป่ายเพื่อใช้ในการเดินทางหรือสร้างความได้เปรียบในการต่อสู้ ผู้เล่นยังสามารถทุบกระจก เช่น หน้าต่าง เพื่อเข้าถึงพื้นที่บางจุดหรือเก็บเสบียง และในบางพื้นที่ต้องใช้ม้าหรือเรือในการเดินทาง

[thumb|left|upright=1.2|ต่างจากภาคก่อน ใน ''เดอะลาสต์ออฟอัส พาร์ต II''  ผู้เล่นสามารถคลานใน[ท่าหมอบเพื่อลอบเลี่ยงศัตรูได้|alt=ตัวละครของผู้เล่นนอนคว่ำอยู่กับพื้น ขณะที่มีศัตรูบางคนและสุนัขคอยซุ่มอยู่ในระยะไกล]]

ระหว่างการต่อสู้ ผู้เล่นสามารถใช้อาวุธระยะไกล เช่น ไรเฟิล และธนู รวมถึงอาวุธระยะใกล้ เช่น ปืนพก และปืนลูกโม่ นอกจากนี้ยังสามารถใช้อาวุธประชิดที่มีอายุการใช้งานจำกัด เช่น มีดพร้า และค้อน รวมถึงขว้างอิฐหรือขวดเพื่อเบี่ยงเบนความสนใจหรือโจมตีศัตรู ไอเทมที่เก็บได้สามารถนำไปใช้อัปเกรดอาวุธที่โต๊ะช่าง หรือประดิษฐ์อุปกรณ์ เช่น ชุดปฐมพยาบาล ระเบิดขวด และที่เก็บเสียงแบบทำเอง ผู้เล่นยังสามารถเก็บยาเสริมเพื่ออัปเกรดทักษะในสกิลทรี โดยปลดล็อกแขนงเพิ่มเติมผ่านคู่มือฝึกฝนที่พบระหว่างทาง ซึ่งช่วยเพิ่มคุณสมบัติต่าง ๆ เช่น พลังชีวิต ความเร็วในการประดิษฐ์ และประเภทกระสุน

แม้ผู้เล่นจะสามารถโจมตีศัตรูโดยตรงได้ แต่ก็สามารถใช้การลอบเร้นเพื่อโจมตีโดยไม่ถูกตรวจจับ หรือแอบผ่านศัตรูไปโดยไม่ต้องต่อสู้  เกมมีระบบ "การฟัง" ที่ช่วยตรวจจับตำแหน่งศัตรูผ่านประสาทสัมผัส ทำให้เห็นเงาร่างทะลุกำแพงหรือสิ่งกีดขวาง ผู้เล่นสามารถย่อตัวหลังสิ่งกีดขวางเพื่อกำบัง หรือหมอบเพื่อลดโอกาสถูกมองเห็น ศัตรูที่เป็นปัญญาประดิษฐ์มีพฤติกรรมสมจริง เช่น หาที่กำบัง เรียกกำลังเสริม หรือฉวยโอกาสโจมตีเมื่อผู้เล่น เสียสมาธิ กระสุนหมด หรือกำลังต่อสู้กับศัตรูอื่น ผู้เล่นอาจถูกลูกธนูปักติดตัว ซึ่งจะค่อย ๆ ลดพลังชีวิต และปิดการใช้งานระบบการฟัง จนกว่าจะดึงออกเมื่ออยู่ในที่กำบัง ตัวละครร่วม เช่น ดีนา จะคอยช่วยต่อสู้หรือบอกตำแหน่งของศัตรู ภาคนี้ยังเพิ่มศัตรูชนิดใหม่อย่างสุนัขเฝ้ายาม ที่สามารถดมกลิ่นติดตามผู้เล่นได้ โดยผู้เล่นจะเห็นเส้นทางกลิ่นผ่านระบบการฟังเช่นกัน

## เนื้อเรื่อง

โจเอล (ทรอย เบเกอร์) สารภาพกับทอมมี (เจฟฟรีย์ เพียร์ซ) ว่าเขาเคยขัดขวางกลุ่มไฟร์ฟลายส์ไม่ให้พัฒนาแนวทางรักษาการแพร่ระบาดของเชื้อรา*คอร์ดีเซปส์* โดยเลือกช่วยเอลลี (แอชลีย์ จอห์นสัน) จากการผ่าตัดที่ไม่มีทางรอด สี่ปีต่อมาโจเอลและเอลลีอาศัยอยู่ในเมืองแจ็กสัน รัฐไวโอมิง แม้ความสัมพันธ์จะเริ่มห่างเหิน ระหว่างออกลาดตระเวน โจเอลและทอมมีได้ช่วยแอ็บบี (ลอรา เบลีย์) หญิงแปลกหน้าจากฝูงผู้ติดเชื้อ และพาเธอไปยังจุดพักของกลุ่มเธอ ซึ่งเป็นอดีตสมาชิกไฟร์ฟลายส์ที่ปัจจุบันเข้าร่วม "กลุ่มแนวร่วมปลดปล่อยแห่งวอชิงตัน" (Washington Liberation Front; WLF) ฐานอยู่ที่ซีแอตเทิล รัฐวอชิงตัน เมื่อไปถึง กลุ่มของแอ็บบีจู่โจมโจเอลและทอมมี โดยมีเป้าหมายหลักคือโจเอล เพราะเขาเคยฆ่าพ่อของแอ็บบี ซึ่งเป็นศัลยแพทย์ของไฟร์ฟลายส์ที่จะผ่าตัดเอลลี ขณะเดียวกัน เอลลีและแฟนสาว ดีนา (แชนนอน วูดเวิร์ด) ตามหาโจเอลกับทอมมีจนถึงฐานของ WLF และได้เห็นแอ็บบีทุบโจเอลจนเสียชีวิตต่อหน้าต่อตา แอ็บบีไว้ชีวิตเอลลีกับทอมมี ทั้งคู่จึงสาบานว่าจะแก้แค้น

ทอมมีเดินทางไปซีแอตเทิลเพื่อตามล่าแอ็บบี ขณะที่เอลลีและดีนาตัดสินใจตามไปช่วย เมื่อมาถึง เอลลีเปิดเผยกับดีนาว่าเธอมีภูมิต้านทานต่อเชื้อ ส่วนดีนาเผยว่าเธอกำลังตั้งครรภ์ วันต่อมา เอลลีออกตามหาทอมมีเพียงลำพังและได้พบเจสซี (สตีเฟน จาง) แฟนเก่าดีนาที่ตามมาสมทบ ระหว่างตามหานอร่า (เชลซี ทาวาเรส) หนึ่งในกลุ่มของแอ็บบี เอลลีเผชิญหน้ากับกลุ่มเซราฟไฟต์ ลัทธิศาสนาที่ขัดแย้งกับ WLF เพื่อแย่งชิงอำนาจในซีแอตเทิล เอลลีจับตัวนอร่าและทรมานเธอจนยอมบอกที่อยู่ของแอ็บบี เหตุการณ์นี้ส่งผลกระทบทางจิตใจอย่างหนัก วันถัดมา เอลลีสังหารเมล (แอชลี เบิร์ช) ซึ่งกำลังตั้งครรภ์ และโอเวน (แพทริก ฟูจิต) แฟนของเมล เรื่องราวย้อนกลับไปเมื่อสองปีก่อน เอลลีเคยไปโรงพยาบาลไฟร์ฟลายส์ในซอลต์เลกซิตี และได้รู้ความจริงเรื่องอดีต ทำให้เธอเสียใจและตัดขาดจากโจเอล ในปัจจุบัน ระหว่างที่เอลลีอยู่กับกลุ่มของเธอ พวกเขาถูกแอ็บบีซุ่มโจมตี แอ็บบีฆ่าเจสซีและจับทอมมีไว้เป็นตัวประกัน

สามวันก่อนเหตุการณ์ปัจจุบัน แอ็บบีรู้ว่าโอเวน แฟนเก่าของเธอหายตัวไปขณะสืบเรื่องกลุ่มเซราฟไฟต์ เธอจึงออกตามหาและถูกจับโดยกลุ่มดังกล่าว แต่ได้รับความช่วยเหลือจากยารา (วิกตอเรีย เกรซ) และเลฟ (เอียน อเล็กซานเดอร์) สองพี่น้องอดีตสมาชิกลัทธิที่ถูกตราหน้าว่าเป็นพวกนอกรีต หลังเลฟฝ่าฝืนประเพณี แม้ยาราจะแขนหัก แอ็บบีก็ทิ้งทั้งสองไว้เพื่อไปหาโอเวน ซึ่งกำลังสิ้นศรัทธากับสงคราม และมีแผนจะแล่นเรือไปแซนตาบาร์บารา รัฐแคลิฟอร์เนีย ที่เชื่อว่าไฟร์ฟลายส์อาจกลับมารวมตัวอีกครั้ง ต่อมา แอ็บบีกลับไปช่วยยาราและเลฟ แล้วเดินทางข้ามเมืองกับเลฟเพื่อนำเวชภัณฑ์กลับมาให้เมลผ่าตัดแขนยารา หลังการผ่าตัด เลฟหนีออกไปเพื่อตามแม่ที่ยังศรัทธาในลัทธิให้หนีไปด้วย แอ็บบีและยาราจึงตามไป และพบว่าเลฟฆ่าแม่ของเขาเพื่อป้องกันตัว ทั้งสามต้องหลบหนีจากถิ่นเซราฟไฟต์ ขณะเดียวกัน WLF ก็เริ่มบุกโจมตีลัทธิ แอ็บบีตัดสินใจละทิ้ง WLF เพื่อช่วยเลฟ โดยยาราสละชีวิตเพื่อเปิดทางให้แอ็บบีและเลฟหนีรอด เมื่อกลับถึงที่พัก แอ็บบีพบว่าโอเวนและเมลถูกฆ่า และพบแผนที่ของเอลลี เธอจึงบุกเข้าโจมตีกลุ่มของเอลลี ฆ่าเจสซี ยิงทอมมีจนพิการ และทำร้ายเอลลีกับดีนาอย่างหนัก แต่สุดท้ายยอมไว้ชีวิตทั้งคู่ตามคำขอของเลฟ พร้อมสั่งให้ออกจากซีแอตเทิล

หลายเดือนต่อมา เอลลีและดีนาใช้ชีวิตอย่างสงบในฟาร์ม เลี้ยงดูลูกชายของดีนาและเจสซี แม้ภายนอกดูปกติ แต่เอลลียังคงทุกข์จากภาวะเครียดหลังเหตุการณ์สะเทือนใจ เมื่อทอมมีมาพร้อมข้อมูลที่อยู่ของแอ็บบี เอลลีตัดสินใจออกตามหาอีกครั้ง แม้ดีนาจะอ้อนวอนให้เธออยู่ ขณะเดียวกัน แอ็บบีกับเลฟเดินทางถึงซานตาบาร์บาราเพื่อตามหาไฟร์ฟลายส์ และพบว่าพวกเขากำลังรวมตัวที่เกาะคาตาลินา รัฐแคลิฟอร์เนีย  แต่กลับถูกกลุ่มแรตเลอส์ ซึ่งเป็นพวกค้าทาส จับตัวไปทรมานและปล่อยทิ้งไว้ให้ตาย เอลลีมาถึงและช่วยทั้งคู่ไว้ จากนั้นบังคับให้แอ็บบีสู้กับเธอ ระหว่างการต่อสู้ แอ็บบีกัดนิ้วเอลลีจนขาดสองนิ้ว เอลลีเกือบจะฆ่าเธอด้วยการกดจมน้ำ แต่เมื่อเห็นภาพของโจเอล เธอกลับใจและเลือกไว้ชีวิตแอ็บบี แอ็บบีและเลฟจึงออกเรือมุ่งหน้าสู่กลุ่มไฟร์ฟลายส์ ส่วนเอลลีกลับมาที่ฟาร์ม แต่พบว่าดีนาและลูกจากไปแล้ว เธอลองเล่นกีตาร์ของโจเอลด้วยมือที่บาดเจ็บแต่เล่นไม่ได้เหมือนเดิม ก่อนจะหวนคิดถึงบทสนทนาสุดท้ายที่เธอบอกโจเอลว่าอยากให้อภัยเขา และสุดท้าย เอลลีก็เดินจากไป

## การพัฒนา

แนวคิดเนื้อเรื่องของ *เดอะลาสต์ออฟอัส พาร์ต II* ถูกวางไว้ตั้งแต่ช่วงพัฒนาเกมภาคแรกในปี 2013  ต่อมา นอตีด็อกได้เริ่มพัฒนาภาคสองในปี 2014 ไม่นานหลังจากวางจำหน่าย*เดอะลาสต์ออฟอัส รีมาสเตอร์* ภายในเดือนสิงหาคม 2017 หลังออก*[[อันชาร์ทิด: เดอะลอสต์เลกาซี]]* ทีมงานทั้งหมดของนอตีด็อกประมาณ 350 คนจึงหันมาพัฒนา*พาร์ต II* เต็มตัว โดยมีนีล ดรักแมนน์ กลับมารับหน้าที่ผู้อำนวยการฝ่ายสร้างสรรค์และเขียนบท เช่นเดียวกับในภาคแรกและ*[[อันชาร์ทิด 4: อะทีฟส์เอนด์]]* ส่วนแอนโทนี นิวแมน และเคิร์ต มาร์เกอนอว์ รับหน้าที่กำกับร่วม ดูแลการออกแบบฉากและระบบการเล่น ช่วงท้ายของการพัฒนา ทีมงานต้องทำงานจากที่บ้านเนื่องจากการระบาดทั่วของโควิด-19 โดยมีนักพัฒนาทั้งหมดประมาณ 2,169 คนจาก 14 สตูดิโอที่มีส่วนร่วมในโครงการ ตามเอกสารจากโซนี่ อินเตอร์แอ็กทีฟ เอนเตอร์เทนเมนต์ โครงการนี้ใช้เวลาพัฒนา 70 เดือน ใช้งบประมาณราว 220 ล้านดอลลาร์สหรัฐฯ และมีพนักงานเต็มเวลาเฉลี่ย 200 คนในช่วงที่โครงการดำเนินการถึงขีดสุด ทำให้เกมนี้กลายเป็นหนึ่งในวิดีโอเกมที่ใช้ต้นทุนสูงที่สุดในการพัฒนา

นีล ดรักแมนน์ร่วมเขียนเนื้อเรื่องของ*เดอะลาสต์ออฟอัส พาร์ต II* กับแฮลลีย์ กรอส ทีมงานได้ทดลองใช้โครงสร้างเรื่องหลายแบบ และเคยพิจารณายกเลิกโครงการนี้ จนกระทั่งตกผลึกไอเดียที่สะท้อนกับภาคแรก ดรักแมนน์กล่าวว่า*เดอะลาสต์ออฟอัส* พูดถึงการกระทำสุดโต่งที่คนเราทำเพื่อความรัก ส่วนภาคสองสะท้อนการกระทำสุดขั้วเพื่อเรียกร้องความยุติธรรมให้คนที่เรารัก ธีมหลักของเรื่องคือการแก้แค้นและการตอบโต้ ซึ่งได้รับแรงบันดาลใจจากประสบการณ์ในวัยเด็กของดรักแมนที่เติบโตในอิสราเอล ท่ามกลางสภาพแวดล้อมที่เต็มไปด้วยความรุนแรง เขาย้อนเล่าถึงเหตุการณ์รุมประชาทัณฑ์ที่รามัลลาห์ในปี 2000 ซึ่งเขาได้ดูภาพและได้ยินเสียงเชียร์จากฝูงชน ทำให้รู้สึกโกรธและอยากล้างแค้น เขาต้องการให้ผู้เล่นรู้สึก "กระหายการแก้แค้น" ก่อนจะค่อย ๆ ตระหนักถึงผลลัพธ์ของการกระทำนั้น นอกจากประเด็นการล้างแค้น เกมยังพูดถึงความฝังใจจากการแบ่งลัทธิ บาดแผลในอดีต และการแสวงหาความยุติธรรม ทีมศิลป์ของนอตีด็อกเดินทางไปซีแอตเทิลเพื่อเก็บข้อมูลสถาปัตยกรรม พืชพรรณ วัสดุ ภูมิประเทศ แสง และพื้นผิวเพื่อสร้างฉากในเกมให้สมจริงที่สุด

[thumb|left|upright=1.2|การบันทึก[โมชันแคปเชอร์สำหรับ *เดอะลาสต์ออฟอัส พาร์ต II* จัดขึ้นที่พลายาวิสตา ลอสแอนเจลิส|alt=เวทีสีขาวสว่างไสว มีนักแสดงสวมชุดดำและทีมช่างภาพกำลังบันทึกภาพอยู่]]

แอชลีย์ จอห์นสัน และทรอย เบเกอร์ กลับมารับบทเป็นเอลลีและโจเอลตามลำดับ ส่วนลอรา เบลีย์รับบทเป็นแอ็บบี การแสดงทั้งหมดบันทึกในสตูดิโอที่พลายาวิสตา ลอสแอนเจลิส โดยใช้เทคโนโลยีจับภาพการแสดง (performance capture) ซึ่งบันทึกทั้งการเคลื่อนไหวและเสียงพากย์พร้อมกัน แฮลลีย์ กรอส ผู้ร่วมเขียนบทกล่าวว่า เป้าหมายของทีมคือการ "สร้างตัวละครที่มีหลายมิติที่สุดเท่าที่เคยมีมาในวิดีโอเกม" โดยเฉพาะเอลลี ซึ่งเธออยากถ่ายทอดทั้งความแข็งแกร่งและความไม่มั่นคงในตัว แนวคิดการสลับจากเอลลีไปเล่นเป็นแอ็บบี ได้แรงบันดาลใจจากการสลับตัวละครในภาคแรกระหว่างโจเอลและเอลลี แต่ในภาคนี้ถูกขยายให้เด่นชัดยิ่งขึ้น เพื่อผลักดันธีม "ความเห็นอกเห็นใจ" ดรักแมนน์ตั้งใจให้ผู้เล่นรู้สึกเกลียดแอ็บบีในช่วงต้น ก่อนจะค่อย ๆ เข้าใจและเห็นใจเธอในภายหลัง

ทีมพัฒนาผลักดันขีดจำกัดของเครื่องเพลย์สเตชัน 4 อย่างเต็มที่ในการสร้าง*เดอะลาสต์ออฟอัส พาร์ต II* โดยเพิ่มจำนวนศัตรูและขนาดของฉากให้ใหญ่กว่าภาคก่อน ๆ ดรักแมนน์ระบุว่า หากรายละเอียดใดตกลงไปแม้เพียงเล็กน้อย จะทำลายความสมจริงของเกม จึงต้องปรับแต่งเทคโนโลยีอย่างต่อเนื่อง ระบบปัญญาประดิษฐ์ที่พัฒนาขึ้น ช่วยให้ผู้เล่นเชื่อมโยงกับตัวละครได้ลึกขึ้น และสร้างความผูกพันผ่านรูปแบบการเล่น เดิมทีเกมถูกวางแผนให้เป็นแนวโลกเปิดที่มีศูนย์กลางหลายแห่ง แต่ภายหลังถูกปรับให้เป็นแนวเส้นตรงมากขึ้น เพื่อรองรับการเล่าเรื่องให้ได้อารมณ์สูงสุด นอตีด็อกยังต่อยอดระบบช่วยการเข้าถึงที่เริ่มใช้ใน*อันชาร์ทิด 4* เพื่อให้ผู้เล่นทุกคนสามารถเล่นจนจบเรื่องได้ ทีมงานจึงเข้าร่วมงานสัมมนาและทำงานร่วมกับผู้เชี่ยวชาญด้านการเข้าถึงอย่างจริงจัง

กุสตาโว ซานตาโอลาญา กลับมารับหน้าที่แต่งและบรรเลงดนตรีประกอบของเกม เช่นเดียวกับภาคแรก ส่วนแม็ก เควล รับหน้าที่แต่งดนตรีในฉากต่อสู้ ทีมพัฒนาได้รับอนุญาตให้นำเพลง "ฟิวเชอร์เดส์" ของเพิร์ลแจม และ "เทกออนมี" ของอา-ฮา มาใช้ในเกม เพื่อสร้างเสียงของศัตรูประเภทแชมเบลอร์ ทีมงานได้จ้างนักพากย์อย่างราอูล เซบาญอส และสตีฟ บลัม พร้อมใช้วัตถุอย่างผลผลเกรปฟรุตมาช่วยสร้างเสียงระเบิด นอกจากนี้ ทีมเขียนบทสนทนายังศึกษาภาษาเป่าปากจากแหล่งต่าง ๆ เช่น สฟรีเรีย และซิลโบ โกเมโร เพื่อใช้ในการสร้างเสียงเป่าของกลุ่มเซราไฟต์ โดยได้จ้างนักแสดงอย่างสตีวี แม็ก และลิซา มารี มาเป่าเสียงในรูปแบบต่าง ๆ ถึงสามแบบ

จากรายงานของเจสัน ชไรเออร์ จาก*[[โคทาคุ]]* การพัฒนา*เดอะลาสต์ออฟอัส พาร์ต II* มีการใช้ตารางทำงานแบบ "ครันช์" คือทำงานวันละ 12 ชั่วโมงต่อเนื่อง แม้เกมจะถูกเลื่อนวันวางจำหน่าย ชไรเออร์ระบุว่า ความล่าช้าในการพัฒนาเกิดจากการที่พนักงานจำนวนมากลาออกหลังจบการพัฒนา''อันชาร์ทิด 4'' เหลือทีมงานรุ่นเก่าน้อยมาก บางคนถึงขั้นหวังว่า*พาร์ต II* จะล้มเหลว เพื่อพิสูจน์ว่าสภาพการทำงานเช่นนี้ไม่ควรดำเนินต่อไป โซนี่ยอมให้นอตีด็อกขยายเวลาพัฒนาอีก 2 สัปดาห์เพื่อแก้ไขบั๊ก ดรักแมนน์ยอมรับว่าเขาล้มเหลวในการหาสมดุลที่เหมาะสมให้ทีม และกล่าวว่าในอนาคต สตูดิโอจะขอความช่วยเหลือจากภายนอกในการบริหารโครงการต่าง ๆ

## การวางจำหน่ายและการโปรโมต

[thumb|upright=1.2|right|การทำการตลาดบนขบวนรถไฟใน[แซนตามอนิกา (รัฐแคลิฟอร์เนีย)|แซนตาโมนิกา รัฐแคลิฟอร์เนีย|alt=รถไฟขบวนหนึ่งติดโฆษณาเกม โดยมีข้อความตัวใหญ่ว่า *เดอะลาสต์ออฟอัส พาร์ต II*  พร้อมภาพใบหน้าของเอลลีในโทนมืด]]

*เดอะลาสต์ออฟอัส พาร์ต II* เปิดตัวครั้งแรกในงาน เพลย์สเตชันเอกซ์พีเรียนซ์ เมื่อวันที่ 3 ธันวาคม 2016 ต่อมาในงาน E3 2018 ผู้กำกับนีล ดรักแมนน์ระบุว่า นอตีด็อกจะไม่ประกาศวันวางจำหน่ายจนกว่าเกมจะใกล้เสร็จ เพื่อไม่ให้แฟน ๆ ผิดหวัง ในวันที่ 24 กันยายน 2019 ระหว่างงานสเตตออฟเพลย์ของโซนี่ นอตีด็อกประกาศวันวางจำหน่ายเป็น 21 กุมภาพันธ์ 2020 แต่ในวันที่ 25 ตุลาคม ดรักแมนน์ประกาศเลื่อนเป็น 29 พฤษภาคม 2020 เพื่อปรับปรุงคุณภาพของเกมให้ถึง "ระดับนอตีด็อก" ต่อมา วันที่ 2 เมษายน 2020 โซนี่ยืนยันว่าเกมใกล้เสร็จแล้ว แต่ต้องเลื่อนออกไปอย่างไม่มีกำหนดเนื่องจากปัญหาด้านลอจิสติกส์จากการระบาดของโควิด-19 ปลายเดือนเมษายน เกิดเหตุวิดีโอเกมรั่วไหลทางออนไลน์ เผยฉากคัตซีน การเล่น และเนื้อเรื่องสำคัญ ดรักแมนน์ ทวีตว่าเขา "รู้สึกใจสลาย" แทนแฟน ๆ และทีมงานที่ทุ่มเททำเกมนี้มาหลายปี จนในวันที่ 27 เมษายน โซนี่ประกาศวันวางจำหน่ายใหม่เป็น 19 มิถุนายน 2020

เทรลเลอร์แรกของ*เดอะลาสต์ออฟอัส พาร์ต II* เปิดตัวพร้อมกับการประกาศเกม เผยการกลับมาของเอลลีและโจเอล เทรลเลอร์ที่สองเปิดตัวในเดือนตุลาคม 2017 ในงานปารีสเกมส์วีก โดยแนะนำตัวละครใหม่ ได้แก่ แอ็บบี ยารา และเลฟ ดีนาและเจสซีปรากฏตัวครั้งแรกในงาน อี3 2018 ส่วนอีกหนึ่งเทรลเลอร์เปิดตัวในงานสเตตออฟเพลย์ เดือนกันยายน 2019 ก่อนช่วงกิจกรรมเอาต์เบรกวีก ซึ่งตรงกับช่วงเวลาเริ่มต้นการระบาดในเนื้อเรื่องภาคแรก หลังจากนั้นมีการปล่อยเทรลเลอร์เนื้อเรื่องเมื่อวันที่ 6 พฤษภาคม โฆษณาแอนิเมชันในวันที่ 3 มิถุนายน และเทรลเลอร์สุดท้ายก่อนวางจำหน่ายเมื่อวันที่ 10 มิถุนายน นอตีด็อกยังมีการเปลี่ยนหรือแก้ไขฉากในเทรลเลอร์เพื่อหลีกเลี่ยงการเปิดเผยเนื้อเรื่องสำคัญ โดยดรักแมนน์ระบุว่าได้รับแรงบันดาลใจจากการตลาดของ*[[เมทัลเกียร์โซลิด 2: ซันส์ออฟลิเบอร์ตี]]* (2001) ที่เคยปิดบังตัวเอกที่แท้จริงไว้ในเทรลเลอร์เช่นกัน

นอตีด็อกประกาศเวอร์ชันพิเศษของเกมในเดือนกันยายน 2019 ต่อมาเมื่อวันที่ 27 พฤษภาคม เกมได้รับการนำเสนอในรายการสเตตออฟเพลย์แบบเดี่ยวเฉพาะตัวเอง และระหว่างวันที่ 13 พฤษภาคม ถึง 3 มิถุนายน ทีมงานได้ปล่อยวิดีโอเบื้องหลังการพัฒนาออกมาเป็นชุด เกมถูกแบนในซาอุดีอาระเบียและสหรัฐอาหรับเอมิเรตส์ เนื่องจากมีเนื้อหาเกี่ยวข้องกับตัวละคร LGBTQ ซึ่งขัดกับกฎหมายและแนวปฏิบัติที่เลือกปฏิบัติของทั้งสองประเทศ ในวันที่ 13 สิงหาคม มีการอัปเดตเพิ่มระบบการตายถาวร (permadeath) ระดับความยากใหม่ และตัวปรับแต่งการเล่นต่าง ๆ ในเดอะลาสต์ออฟอัสเดย์ เดือนกันยายน 2020 นอตีด็อกเปิดตัวสินค้าที่ระลึกใหม่ เช่น แผ่นเสียงเพลงประกอบ เกมกระดาน ฟิกเกอร์ และโปสเตอร์ ต่อมาในวันที่ 19 พฤษภาคม 2021 มีการปล่อยอัปเดตเพื่อปรับประสิทธิภาพให้สามารถเล่นที่ 60 เฟรมต่อวินาทีบนเพลย์สเตชัน 5 และเมื่อวันที่ 2 กุมภาพันธ์ 2024 ได้เปิดตัวสารคดีความยาว 120 นาทีชื่อ *กราวน์ดิด II: เมกกิงเดอะลาสต์ออฟอัส พาร์ต II* ซึ่งเล่าถึงกระบวนการพัฒนาเกมอย่างละเอียด

### รีมาสเตอร์

ในเดือนพฤศจิกายน 2023 หลังมีข้อมูลหลุดจากเพลย์สเตชันสโตร์ นอตีด็อกได้ประกาศเปิดตัวเวอร์ชันรีมาสเตอร์ ในชื่อ *เดอะลาสต์ออฟอัส พาร์ต II รีมาสเตอร์* ซึ่งวางจำหน่ายบนเพลย์สเตชัน 5 เมื่อวันที่ 19 มกราคม 2024 โดยเจ้าของเกมเวอร์ชันเดิมสามารถอัปเกรดเป็นเวอร์ชันดิจิทัลในราคา 10 ดอลลาร์สหรัฐ เวอร์ชันพิเศษมีจำหน่ายในบางภูมิภาค มาพร้อมกล่องเหล็ก (steelbook) การ์ดสะสม แผ่นปะปัก และเข็มกลัด *รีมาสเตอร์*นี้ปรับปรุงกราฟิก โหลดเร็วขึ้น รองรับคุณสมบัติดูอัลเซนส์ เพิ่มเสียงบรรยายสำหรับผู้บกพร่องทางการมองเห็น โหมดสปีดรัน และเสียงบรรยายประกอบคัตซีนจากทีมงานหลัก ได้แก่ ดรักแมนน์, กรอส, แอชลีย์ จอห์นสัน, ทรอย เบเกอร์, ลอรา เบลีย์ และแชนนอน วูดเวิร์ด แม้จะมีผู้สื่อข่าวและเกมเมอร์บางส่วนตั้งคำถามถึงความจำเป็นในการรีมาสเตอร์ภายในเวลาไม่ถึง 4 ปีหลังเกมวางจำหน่ายครั้งแรก แต่หลายคนมองว่า การอัปเกรดที่เพิ่มเข้ามาและราคาที่ไม่แพงถือว่าสมเหตุสมผล

*เดอะลาสต์ออฟอัส พาร์ต II รีมาสเตอร์* มาพร้อมโหมดการเล่นใหม่หลายรูปแบบ ได้แก่ Guitar Free Play: ให้ผู้เล่นสวมบทเป็นเอลลี, โจเอล และกุสตาโบ (ที่สร้างจากรูปลักษณ์ของซานตาโอลาญา) เล่นกีตาร์ในหลายสถานที่ พร้อมปลดล็อกเครื่องดนตรีอื่น เช่น แบนโจของกุสตาโบ, Lost Levels: รวมฉากเกมเพลย์ที่ถูกตัดออกไปจากเวอร์ชันสุดท้าย 3 ฉาก ซึ่งยังไม่สมบูรณ์ โดยมีคำบรรยายเปิดจากดรักแมนน์ และคำอธิบายจากนักออกแบบพีต เอลลิส และบานัน ไอดริส, No Return: โหมดแนวโร้กไลก์แบบเอาตัวรอด มีการต่อสู้แบบสุ่ม ผู้เล่นเลือกเล่นเป็นหนึ่งใน 12 ตัวละครที่มีคุณสมบัติเฉพาะ พร้อมภารกิจปลดล็อกสกินและตัวปรับแต่งเกม ในแต่ละรอบจะมีการปะทะ 5 ด่าน และต่อสู้กับบอสหนึ่งครั้ง รูปแบบของด่านจะสุ่ม เช่น การต่อสู้กับศัตรูหลายระลอก ยึดตู้นิรภัย หรือช่วยเหลือเพื่อน อาวุธ ไอเท็ม และการอัปเกรดที่ได้มาจะหายไปเมื่อจบรอบหรือพ่ายแพ้ ตัวเกมได้รับการอัปเดตในเดือนตุลาคม 2024 เพื่อรองรับความละเอียดและเฟรมเรตที่สูงขึ้นบนเครื่องเพลย์สเตชัน 5 โปร

ในงานเดอะเกมอะวอดส์เดือนธันวาคม 2024 นอตีด็อกประกาศว่า *เดอะลาสต์ออฟอัส พาร์ต II รีมาสเตอร์* จะมีเวอร์ชันวินโดวส์ โดยร่วมพัฒนากับนิกเซสซอฟต์แวร์ และไอรอนกาแล็กซี ซึ่งวางจำหน่ายพร้อมกับเนื้อหาใหม่ บนเพลย์สเตชัน 5 ในวันที่ 3 เมษายน 2025 ต่อมา วันที่ 10 เมษายน 2025 มีการวางจำหน่าย*เดอะลาสต์ออฟอัสคอมพลีต* แบบดิจิทัล ซึ่งเป็นชุดรวม *เดอะลาสต์ออฟอัส พาร์ต I* และ *พาร์ต II รีมาสเตอร์* ตามด้วยเวอร์ชันกล่องรุ่นนักสะสมในวันที่ 10 กรกฎาคม มาพร้อมกล่องเหล็ก ภาพพิมพ์งานศิลป์ และฉบับพิมพ์ใหม่ของหนังสือการ์ตูน *[[เดอะลาสต์ออฟอัส: อเมริกันดรีมส์]]* ในเดือนกรกฎาคม 2025 ยังมีอัปเดตเพิ่มโหมดเรียงเนื้อเรื่องตามลำดับเวลา ซึ่งนำเรื่องราวของเอลลีและแอ็บบีมาผูกเข้าด้วยกัน นอกจากนี้ยังเพิ่มสกินใหม่ให้โจเอลและทอมมี ซึ่งได้รับแรงบันดาลใจจากนาธาน และแซม เดรก จากเกม*อันชาร์ทิด 4*

## การตอบรับ

### คำวิจารณ์

*เดอะลาสต์ออฟอัส พาร์ต II* ได้รับเสียงชื่นชมอย่างท่วมท้นจากนักวิจารณ์ โดยเว็บไซต์เมทาคริติก จัดอันดับว่าเป็นเกมที่ได้รับ "คำชมอย่างเป็นเอกฉันท์" ส่วนโอเพนคริติก ระบุว่าเกมนี้คือ "ผลงานชิ้นเอกอีกชิ้นจากนอตีด็อก" ที่ทั้งโหดร้าย กินใจ งดงาม และเร้าใจ โดยมีนักวิจารณ์ถึง 95% แนะนำให้เล่น โจนาธอน ดอร์นบุช จาก*[[ไอจีเอ็น]]* เรียกเกมนี้ว่า "ผลงานชิ้นเอกที่คู่ควรกับภาคแรก" พร้อมชื่นชมระบบการเล่นที่พัฒนา และ "ยังคงมอบการเล่าเรื่องที่ลึกซึ้งซึ่งสำรวจทั้งความแข็งแกร่งและความเปราะบางของจิตวิญญาณมนุษย์" แอนดี แม็กนามารา จาก*[[เกมอินฟอร์มเมอร์]]* กล่าวว่า "นี่คือเกมที่มีเนื้อเรื่องดีที่สุดเท่าที่ผมเคยเล่น" และชื่นชมว่าเป็นภาคต่อที่ไม่เหมือนใคร ซึ่งยกระดับการเล่าเรื่องในวิดีโอเกมไปอีกขั้น เคที ไคลน์ จากเอ็นพีอาร์ เขียนว่า "เกมทำให้เธอตระหนักถึงสิ่งเล็ก ๆ ในชีวิตประจำวันที่มักถูกมองข้าม — สิ่งที่เราไม่เห็นคุณค่าจนกว่าจะสูญเสียไป" แคลลี แพลก จาก*[[เกมสปอต]]* เรียกเกมนี้ว่า "งดงามและเจ็บปวด" พร้อมเสริมว่า "ยิ่งฉันได้คิดทบทวน ยิ่งเห็นคุณค่าของเรื่องราวและตัวละครในแก่นของเกมมากขึ้น"

แม็กนามาราจากเกม*อินฟอร์มเมอร์* รู้สึกว่าทีมเขียนบทถ่ายทอดธีมเกี่ยวกับอารมณ์ได้ "อย่างประณีตและจริงใจโดยไม่หลีกเลี่ยงความเจ็บปวด" ขณะที่ คริส คาร์เตอร์ จาก*[[เดสทรักทอยด์]]* และ เคิร์ก แม็กคีนด์ จาก*[[วีจี247]]* ชื่นชมบทสนทนาเล็ก ๆ ที่สะท้อนธีมหลักได้อย่างลึกซึ้ง แซมมี บาร์เกอร์ จาก*[[พุชสแควร์]]* ยกย่องการใช้เหตุการณ์ย้อนหลังและการเล่าเรื่องแบบซ้อนทับกัน เช่นเดียวกับเคซา แม็กโดนัลด์ จาก*[[เดอะการ์เดียน]]* ที่เห็นว่าโครงเรื่อง "มีผลทางอารมณ์อย่างมีประสิทธิภาพ" ในทางกลับกัน ไมเคิล เลรี จาก*[[เกมเรโวลูชัน]]* มองว่าเหตุการณ์ย้อนหลังสะท้อนปัญหาจังหวะการดำเนินเรื่อง อเล็กซ์ เอวาร์ด จาก *[[เกมส์เรดาร์+]]* เห็นว่าเรื่องราวสูญเสียพลังเมื่อพยายามปิดทุกเส้นเรื่องให้สมบูรณ์ แคต เบลีย์ จาก*[[ยูเอสเกมเมอร์]]* วิจารณ์ว่าครึ่งหลังของเกมดำเนินช้าและยาวเกินความจำเป็นถึง 5 ชั่วโมง พร้อมตั้งข้อสังเกตถึงความไม่สอดคล้องระหว่างข้อความต่อต้านความรุนแรงกับการบังคับใช้ความรุนแรงในระบบเกม แมดดี ไมเออส์ จาก*[[โพลีกอน (เว็บไซต์)|โพลีกอน]]* และไรลีย์ แม็กโลด จากโคทาคุ เห็นว่าเกมย้ำธีมเดิมซ้ำ ๆ โดยไม่เปิดโอกาสให้ผู้เล่นมีสิทธิ์เลือกหรือกำหนดทิศทางเรื่อง ร็อบ แซ็กนี จาก*[[ไวซ์ (นิตยสาร)|ไวซ์]]*  วิจารณ์ว่าแม้เกมจะมีฉากเล่าเรื่องจำนวนมาก แต่กลับ "ไม่มีสาระสำคัญที่จะสื่อ" ขณะที่เอมานูเอล ไมเบิร์ก จาก*ไวซ์* เช่นกัน เปรียบความขัดแย้งระหว่าง WLF และเซราไฟต์ กับความขัดแย้งอิสราเอล–ปาเลสไตน์ พร้อมชี้ว่านี่เป็นการเปรียบเทียบที่ไม่รอบคอบ เพราะแสดงให้เห็นว่าทั้งสองฝ่ายเท่าเทียมกัน ทั้งที่ในความเป็นจริงไม่ใช่แบบนั้น

แม็กคีนด์จาก*วีจี247* กล่าวว่า ตัวละครในเกมนี้ "มีความซับซ้อนและเป็นมนุษย์อย่างแท้จริง" ขณะที่คาร์เตอร์ จาก*เดสทรักทอยด์*รู้สึกเห็นใจตัวละครหลัก ซึ่งเป็นความรู้สึกเดียวกับดอร์นบุช จากไอจีเอ็นที่บอกว่าการพัฒนาของเอลลี "ตรึงตาตรึงใจ" แอนดรูว์ เว็บสเตอร์ จาก*[[เดอะเวิร์จ]]* ชื่นชมความสัมพันธ์ระหว่างเอลลีและดีนา แม้จะรู้สึกถึงความไม่สอดคล้องในพฤติกรรมของเอลลีในฉากคัตซีนและช่วงเล่นเกม แคลลี แพลกจาก*เกมสปอต*เขียนว่า บุคลิกของแอ็บบีทำให้รู้สึกผูกพันมากกว่าเอลลี แต่ก็ตั้งข้อสังเกตว่าการพัฒนาของเธอขัดกับการสู้รบที่รุนแรง แม็กโลด จาก*โคทาคุ* และดีน ทาคาฮาชิ จาก*[[เวนเชอร์บีต]]* ต่างชื่นชมความหลากหลายของตัวละคร โอลี เวลช์ จาก*[[ยูโรเกมเมอร์]]* ยกย่องการนำเสนอผู้หญิงและตัวละคร LGBT โดยบอกว่าเกมนี้ "เล่าเรื่องของผู้หญิง" ขณะที่แซม บรุกส์ จาก*[[เดอะสปินออฟ]]* เรียกเกมนี้ว่า "บทเรียนชั้นยอดเกี่ยวกับความครอบคลุมในโลกวิดีโอเกม" เคที ไคลน์ จาก*เอ็นพีอาร์* ยกย่องว่าเกมสามารถทำให้ผู้เล่นรู้สึกเชื่อมโยงกับตัวละครทุกตัว ไม่ใช่แค่ตัวเอก บาร์เกอร์ จาก*พุชสแควร์*  ชื่นชมว่าตัวละครรองสร้างความประทับใจได้อย่างรวดเร็ว ส่วนแม็กนามาราจาก*เกมอินฟอร์มเมอร์* บอกว่าเขารู้สึกกังวลทุกครั้งที่ตัวละครเหล่านี้หายไป เพราะรู้สึกผูกพันอย่างลึกซึ้ง อย่างไรก็ตาม นักวิจารณ์บางรายเห็นว่าตัวละครรองยังขาดมิติเมื่อเทียบกับตัวเอก หรือกับผลงานก่อนหน้าของนอตีด็อก ยานนิก เลอ ฟูร์ จาก*[[เฌอวิดีโอ.คอม]]* ระบุว่าตัวละครอย่างเจสซีและแมนนีเป็นเพียงเครื่องมือขับเคลื่อนเรื่องเท่านั้น แมดดี ไมเออส์จาก*โพลีกอน* และร็อบ แซ็กนี จาก*ไวซ์* วิจารณ์ว่าตัวละครไม่เคยเรียนรู้จากความผิดพลาดของตัวเอง ทำให้ขาดความน่าเชื่อถือในแง่การเติบโตทางอารมณ์

นักวิจารณ์ต่างชื่นชมการแสดงของทีมนักพากย์ โดยเฉพาะแอชลีย์ จอห์นสัน ทรอย เบเกอร์ และลอรา เบลีย์ เวลช์ จาก*ยูโรเกมเมอร์* มองว่าการแสดงของจอห์นสันในบทเอลลีโดดเด่น ถ่ายทอด "ความดิบ ความเปราะบาง และความโกรธได้อย่างลึกซึ้ง" เอวาร์ด จาก*เกมส์เรดาร์+* ระบุว่าการถ่ายทอดความเจ็บปวดที่จอห์นสันถ่ายทอดนั้น "คู่ควรกับรางวัล" และชมว่าเบเกอร์ขโมยซีนสำคัญหลายฉากในบทโจเอล ด้วยการใส่รายละเอียดที่เพิ่มมิติให้ตัวละครและความสัมพันธ์ ดอร์นบุช จาก*ไอจีเอ็น*ยกย่องการแสดงของจอห์นสันว่าแสดงอารมณ์ในทุกแง่มุมของเอลลีได้อย่างมีชั้นเชิง พร้อมชื่นชมแชนนอน วูดเวิร์ด ในบทดีนา โดยเฉพาะฉากเงียบ ๆ แม็กคีนด์ จาก*วีจี247* เสริมว่าการแสดงของนักแสดงทุกคนช่วยเสริมพลังการเล่าเรื่องอย่างชัดเจน

เอวาร์ด จาก*เกมส์เรดาร์+* ชื่นชมความใส่ใจและความสมจริงในการออกแบบกลไกการเล่น ซึ่งสะท้อนถึงมาตรฐานระดับสูงของนอตีด็อก เลรีจาก*เกมเรโวลูชัน* ยกย่องความกลมกลืนระหว่างเกมเพลย์กับเนื้อเรื่องที่ช่วยสร้างความรู้สึกร่วมอย่างลึกซึ้ง ขณะที่แพลก จาก*เกมสปอต* ประทับใจกับความเข้มข้นของการต่อสู้และความลื่นไหลในการเคลื่อนไหวของเอลลี ทาคาฮาชิ จาก*เวนเชอร์บีต* เห็นว่าระบบต่อสู้มีความหลากหลายมากกว่าภาคแรก ขณะที่ดอร์นบุช จาก*ไอจีเอ็น* ชื่นชมการปรับปรุงด้านการต่อสู้และปริศนา โดยเฉพาะความฉลาดและความหลากหลายของศัตรู เอวาร์ดเสริมยังว่า AI ของศัตรูในเกมนี้คือ "หนึ่งในเกมที่ฉลาดที่สุดเท่าที่เคยมีมา" แม็กคีนด์ จาก*วีจี247* เห็นว่าการออกแบบฉากดีกว่าเกมอื่น ๆ ของนอตีด็อก ขณะที่แม็กนามารา จาก*เกมอินฟอร์มเมอร์* เห็นว่าฉากเหล่านี้ช่วยยกระดับสถานการณ์การต่อสู้ให้เข้มข้นและลึกขึ้น เว็บสเตอร์จาก*เดอะเวิร์จ* รู้สึกว่าฉากแอ็กชันบางช่วงดูพยายามกลบความเป็น "วิดีโอเกม" อย่างขัดเขิน ไมเออส์ จาก*โพลีกอน* การต่อสู้ถูกใช้เป็นเครื่องมือถ่ายทอดประเด็นเรื่องความรุนแรงอย่างตรงไปตรงมาเกินไป และแม็กโลด จาก*โคทาคุ* รู้สึกว่าจังหวะการเล่นในบางช่วง "เหมือนการลงโทษ" ในด้านระบบการเข้าถึงสำหรับผู้เล่นที่มีข้อจำกัด นักวิจารณ์ยกย่องว่าเป็น "สิ่งที่ไม่เคยมีมาก่อน" สตีเฟน ไวลส์จาก*โพลีกอน* เรียกมันว่า "ของขวัญล้ำค่า" แม้สำหรับผู้ที่ไม่ได้ใช้งานโดยตรง ขณะที่บรุกส์ จาก*เดอะสปินออฟ* ระบุว่าระบบช่วยการเข้าถึงของเกมนี้ได้ตั้งมาตรฐานใหม่ให้กับวงการเกม

นักวิจารณ์จำนวนมากยกย่องกราฟิกของ *เดอะลาสต์ออฟอัส พาร์ต II* ว่าเป็นหนึ่งในผลงานที่ดีที่สุดบนเครื่องเพลย์สเตชัน 4 แม็กโลด จาก*โคทาคุ* กล่าวว่าธรรมชาติในซีแอตเทิล "งดงามและน่าเกรงขาม" ส่วนบาร์เกอร์ จาก*พุชสแควร์* ยกย่องฝ่ายศิลป์ว่าเป็น "หนึ่งในทีมที่ดีที่สุดในอุตสาหกรรม" แม็กโดนัลด์ จาก*เดอะการ์เดียน* ใช้คำว่า "ละเอียดลออและน่าตะลึง" เพื่ออธิบายงานกราฟิกของเกม ดอร์นบุช จาก*ไอจีเอ็น* ชื่นชมว่าโลกในเกมสามารถเล่าเรื่องเสริมได้อย่างน่าสนใจ เลรี จาก*เกมเรโวลูชัน* มองว่าสภาพแวดล้อมในภาคนี้สมจริงกว่าภาคแรก และชื่นชมความลื่นไหลของเฟรมเรต การไม่มีหน้าจอโหลด และระบบแสงที่ดูเป็นธรรมชาติ คาร์เตอร์ จาก*เดสทรักทอยด์* สังเกตว่าการแสดงออกทางสีหน้าเล็ก ๆ ของตัวละครถูกแอนิเมชันได้อย่างไร้รอยต่อ ช่วยเพิ่มความเป็นมนุษย์ เช่นเดียวกับแม็กนามารา จาก*เกมอินฟอร์มเมอร์* ที่ชื่นชมความสมจริงของตัวละคร ทาคาฮาชิ จาก*เวนเชอร์บีต* ยกย่องว่าเอนจินของนอตีด็อกได้รับการพัฒนาให้ดียิ่งขึ้น อย่างไรก็ตาม มีเสียงวิจารณ์บ้างเช่นกัน แซ็กนีจาก*ไวซ์* มองว่าเมืองซีแอตเทิลในเกมดูคล้ายกับบอสตันและพิตต์สเบิร์กจากภาคแรกมากเกินไป ส่วนคริสโตเฟอร์ เบิร์ด จาก*[[เดอะวอชิงตันโพสต์]]* ตั้งคำถามว่า รายละเอียดที่น่าทึ่งเช่นนี้คุ้มค่าหรือไม่ เมื่อเทียบกับ "ต้นทุนมนุษย์" ที่เกิดจากวัฒนธรรมการทำงานหนักเกินพอดีในสตูดิโอ

บาร์เกอร์ จาก*พุชสแควร์* บรรยายว่างานออกแบบเสียงใน*เดอะลาสต์ออฟอัส พาร์ต II* "น่าทึ่ง" โดยเฉพาะระบบเสียง 3 มิติที่เขามองว่าเป็นความก้าวหน้าทางเทคนิคระดับที่ควรอยู่บนเครื่องเพลย์สเตชัน 5 มากกว่า PS4 แซ็กนี จาก*ไวซ์* รู้สึกว่าเสียงช่วยทำให้สภาพแวดล้อมรู้สึกมีชีวิตยิ่งกว่าภาพในบางครั้ง ดอร์นบุช จาก*ไอจีเอ็น* ชื่นชมว่างานเสียงเพิ่มความสมจริงให้เกมอย่างชัดเจน พร้อมยกย่องผลงานดนตรีของกุสตาโว ซานตาโอลาญาว่า "กินใจ" แม็กนามาราจาก*เกมอินฟอร์มเมอร์* ระบุว่า ดนตรีช่วยเสริมความตึงเครียดในฉากต่าง ๆ ได้อย่างมีประสิทธิภาพ เควิน ดันส์มอร์ จาก*ฮาร์ดคอร์เกมเมอร์* เขียนว่า "ท่วงทำนองที่หลอนและละเมียดละไมกลมกลืนไปกับโลกของเกมได้อย่างไร้รอยต่อ" ขณะที่ เวลช์ จาก*ยูโรเกมเมอร์* ยกย่องดนตรีประกอบว่าโดดเด่นจากการผสมผสานเสียงแบนโจและอิเล็กทรอนิกส์อย่างมีเอกลักษณ์

#### ''รีมาสเตอร์''

*เดอะลาสต์ออฟอัส พาร์ต II รีมาสเตอร์* ได้รับเสียงชื่นชมอย่างล้นหลาม โดยเมทาคริติก จัดอันดับว่าได้รับ "คำชมอย่างเป็นเอกฉันท์" และ 90% ของนักวิจารณ์ในโอเพนคริติกแนะนำให้เล่น จอร์แดน มิดเลอร์ จาก*[[วิดีโอเกมส์โครนิเคิล]]* เรียกเกมนี้ว่า "วิธีที่ดีที่สุดในการเล่นหนึ่งในเกมที่ดีที่สุดเท่าที่เคยมีมา" ขณะที่คอรี ดิงเคล จาก*[[ซิลิโคเนรา]]* เขียนว่า "มันยกระดับประสบการณ์ที่แทบจะสมบูรณ์แบบอยู่แล้วให้ดียิ่งขึ้น" แอรอน เบย์น จาก*พุชสแควร์* เห็นว่าเวอร์ชันรีมาสเตอร์จับคู่กับ*พาร์ต I* ได้อย่างลงตัว จิโอวานนี โคลันโตนิโอ จาก*[[ดิจิตอลเทรนส์]]* เปรียบเกมนี้กับฉบับรีมาสเตอร์ของไครทีเรียนคอลเลกชัน ด้านคีท สจ๊วต จาก*เดอะการ์เดียน* กล่าวว่าการกลับมาเล่นเกมนี้เหมือน "การหยิบนิยายเล่มโปรดมาอ่านใหม่" สำหรับเวอร์ชันวินโดวส์ นักวิจารณ์ส่วนใหญ่ให้คะแนนว่า "ดีในภาพรวม" โดยชื่นชมคุณภาพการปรับแต่งที่ดี แม้จะมีปัญหาด้านประสิทธิภาพในบางกรณี

สมังกาลิโซ ซิเมลาเน จาก*เดสทรักทอยด์* เขียนว่า มีเกมบนคอนโซลเพียงไม่กี่เกมที่มีภาพ "สวยงามละเอียด และแทบจะเหมือนภาพถ่ายจริง" เท่ากับ*รีมาสเตอร์* คอรี ดิงเคล จาก*ซิลิโคเนรา* เปรียบเทียบงานภาพของเกมนี้กับผลงานของผู้กำกับภาพชื่อดัง โรเจอร์ ดีกินส์ พร้อมชื่นชมว่าการเคลื่อนไหวของตัวละครที่พัฒนาขึ้นช่วยเสริมพลังการเล่าเรื่องได้อย่างมาก แคตซี สเตฟานจาก*[[วาไรตี (นิตยสาร)|วาไรตี]]* ระบุว่าการปรับปรุงด้านภาพและประสิทธิภาพช่วยเพิ่มความสมจริงให้การดำดิ่งในเรื่องราวของเกม อย่างไรก็ตาม นักวิจารณ์บางส่วนมองว่าการอัปเกรดกราฟิกดูเล็กน้อยและไม่จำเป็น เพราะต้นฉบับก็มีคุณภาพสูงอยู่แล้ว ในด้านการใช้เทคโนโลยีแฮปติกของดูอัลเซนส์ นักวิจารณ์หลายคนกล่าวถึงอย่างโดดเด่น โดยมิดเลอร์ จาก*วิดีโอเกมส์โครนิเคิล* ระบุนี่คือการใช้ระบบสัมผัสที่ดีที่สุดนับตั้งแต่ *[[แอสโตรส์เพลย์รูม]]* (2020) ขณะที่ดิงเคล จาก*ซิลิโคเนรา* ถึงกับบอกว่าเป็น "การใช้เทคโนโลยีสัมผัสที่ดีที่สุดเท่าที่เคยมีมาในเกมใด ๆ" อย่างไรก็ตาม คาซึมะ ฮาชิโมโตะ จาก*[[อินเวิร์ส (เว็บไซต์)|อินเวิร์ส]]* ตั้งข้อสังเกตว่าแรงสั่นสะเทือนจากระบบแฮปติกอาจทำให้รู้สึกเหนื่อยล้า หากเล่นต่อเนื่องนานเกินไป

ศุภันการ์ ปาริยาต จาก*เกมมิงโบลต์* มองว่าโหมด No Return คือจุดเด่นของ*รีมาสเตอร์* นักวิจารณ์หลายคนเห็นว่าโหมดนี้เล่นเพลิน เพิ่มคุณค่าให้ตัวเกม และช่วยให้เกมมีความน่าเล่นซ้ำสูงขึ้น อีกทั้งยังแสดงให้เห็นถึงคุณภาพของระบบการต่อสู้อย่างชัดเจน เบย์น จาก*พุชสแควร์* ยกย่องจังหวะการดำเนินเกมและความยาวของโหมดนี้ว่าเหมาะสม อย่างไรก็ตาม นักวิจารณ์บางส่วนมองว่าโหมดนี้ไม่สอดคล้องกับธีมหลักของเกมที่ต่อต้านความรุนแรง และขาดเหตุผลด้านเนื้อเรื่องและธีมอย่างที่*[[ก๊อดออฟวอร์ แร็กนาร็อก]]* มีในโหมดโร้กไลก์ บางคนยังวิจารณ์ว่าเกมเพลย์ของโหมดนี้ค่อนข้างซ้ำซาก และการอัปเกรดไม่ส่งผลต่อการเล่นมากนัก องค์ประกอบของโหมด No Return ยังถูกนำไปเปรียบเทียบกับเกม*[[เดอะลาสต์ออฟอัส ออนไลน์]]* ที่ถูกยกเลิก โดยเฉพาะในด้านของกลไกการเล่น ในส่วนของด่านที่ถูกตัดออกและเสียงบรรยายเบื้องหลัง นักวิจารณ์ชื่นชมว่าเปิดเผยกระบวนการสร้างเกมที่น่าสนใจ และสำหรับบางคน ถือเป็นคุณสมบัติเด่นที่สุดของเวอร์ชัน*รีมาสเตอร์* โดยเบย์นหวังว่าสตูดิโออื่นจะนำแนวทางนี้ไปใช้เช่นกัน สุดท้าย หลายเสียงชื่นชมราคาขาย $10 สำหรับผู้ที่เป็นเจ้าของเกมเวอร์ชันดั้งเดิม โดยมองว่าเนื้อหาที่เพิ่มเข้ามานั้นคุ้มค่าอย่างมากเมื่อเทียบกับราคา

### การตอบรับจากผู้เล่น

*เดอะลาสต์ออฟอัส พาร์ต II*  ตกเป็นเป้ารีวิวถล่ม บนเว็บไซต์เมทาคริติก หลังวางจำหน่ายไม่นาน ส่งผลให้คะแนนจากผู้ใช้ร่วงลงต่ำสุดที่ 3.4 เต็ม 10 นักข่าวจากหลายสำนักสังเกตว่าเหตุการณ์นี้เกิดขึ้นเร็วเกินกว่าที่ผู้เล่นจะสามารถเล่นเกมจนจบ ทำให้เชื่อว่าคำวิจารณ์จำนวนมากอิงจากข้อมูลเนื้อเรื่องที่รั่วไหลก่อนหน้านั้น รีวิวเชิงลบจำนวนมากมุ่งโจมตีการสร้างตัวละครและเนื้อเรื่อง รวมถึงแสดงท่าทีต่อต้านประเด็น "นักรบเพื่อความยุติธรรมทางสังคม" (social justice warrior) และการมีอยู่ของตัวละคร LGBTQ อย่างรุนแรง แดเนียล แวน บูม จาก*[[ซีเน็ต]]* ระบุว่าผู้ที่รีวิวถล่มเหล่านี้ไม่ได้สะท้อนเสียงของผู้เล่นส่วนใหญ่ ส่วนแม็กโลด จาก*โคทาคุ* ตั้งข้อสังเกตว่ามีรีวิวเชิงบวกอีกหลายพันรายการ แต่เมทาคริติกให้น้ำหนักกับ "คะแนน" มากกว่าคุณภาพของบทวิจารณ์ ทำให้กลายเป็น "ตัวเลขไร้ความหมายและเต็มไปด้วยความโกรธ" เหตุการณ์ครั้งนี้นำไปสู่การเปลี่ยนนโยบายของเมทาคริติก โดยเพิ่มช่วงเวลารอ 36 ชั่วโมงหลังเกมวางจำหน่าย ก่อนเปิดให้ผู้ใช้เขียนรีวิวได้

ผู้เล่นบางส่วนวิจารณ์ฉากการตายของโจเอล ที่เกิดขึ้นในช่วงต้นของ *เดอะลาสต์ออฟอัส พาร์ต II*  โดยมองว่าเขาแสดงความไว้ใจและปกป้องแอ็บบี ซึ่งขัดกับบุคลิกที่ระมัดระวังและหวาดระแวงในภาคแรก แมตทิว เบิร์ด จาก*[[เดนออฟกีก]]* โต้แย้งว่าพฤติกรรมของโจเอลไม่ผิดปกติ เพราะเขาเคยช่วยเหลือผู้หญิงมาก่อน แซม เคลนช์ จาก*[[นิวส์.คอม.เอยู]]* เสริมว่า ช่วงเวลาหลายปีที่โจเอลใช้ชีวิตอย่างสงบในแจ็กสันอาจทำให้เขากลายเป็นคนมองโลกในแง่ดีมากขึ้น อีกกลุ่มหนึ่งวิจารณ์ว่าฉากการตายของโจเอลนั้นโหดร้ายและไม่มีศักดิ์ศรี จนรู้สึกว่า "ไม่ให้เกียรติ" ตัวละคร อย่างไรก็ตาม เคลนช์โต้กลับว่าความตายในโลกจริงมักเกิดขึ้นในเวลาที่ไม่เหมาะสม และมองว่าฉากนี้คือ "การเขียนบทที่ทรงพลังและมีเป้าหมาย" ขณะที่จอช ฮอว์กินส์ จาก*[[แช็กนิวส์]]* เห็นว่าการตายของโจเอลเป็นการชดใช้ที่เหมาะสมต่อการฆ่าและความโหดร้ายที่เขาก่อไว้ในภาคแรก นอกจากนี้ ผู้เล่นบางส่วนยังรู้สึกว่าการตลาดของเกมหลอกลวง เพราะมีการเปลี่ยนตัวละครในตัวอย่างเกมเพื่อปกปิดการตายของโจเอล และบทบาทของแอ็บบีอย่างจงใจ นีล ดรักแมนน์ ผู้กำกับของเกม ชี้แจงว่านอตีด็อกทำเช่นนั้นเพื่อรักษาประสบการณ์ของผู้เล่น ไม่ใช่เพื่อ "หลอกลวงหรือหลอกให้เสียเงิน 60 ดอลลาร์" แต่อย่างใด

ผู้เล่นบางกลุ่มแสดงความไม่พอใจที่ต้องเล่นเป็นแอ็บบีในหลายช่วงของเกม เนื่องจากคาดหวังว่าจะได้ควบคุมเอลลีเป็นหลักตลอดทั้งเรื่อง เดฟ ทรัมบอร์ จาก*[[คอลไลเดอร์]]* มองว่าการที่แอ็บบีเป็นคนฆ่าโจเอลทำให้เธอถูกผู้เล่นจำนวนมากมองในแง่ร้าย โดยไม่ได้เข้าใจสารที่เกมต้องการจะสื่อ มีผู้เล่นบางรายวิจารณ์รูปร่างล่ำสันของเธอ และเกิดทฤษฎีว่าแอ็บบีเป็นคนข้ามเพศ ซึ่งเอมี โคลส์ จาก*[[ดิอินดีเพนเดนต์]]* และแพทริเซีย เฮอร์นานเดซ จาก*โพลีกอน* มองว่าทัศนคติเหล่านี้สะท้อนปัญหาการขาดความหลากหลายในรูปร่างตัวละครเกม และชี้ว่าเรื่องราวของเกมแสดงให้เห็นอย่างชัดเจนว่าแอ็บบีมีทั้งทรัพยากรและแรงจูงใจในการสร้างกล้ามเนื้อ โคลส์ยังระบุว่าข้อถกเถียงเหล่านี้ส่วนใหญ่ขับเคลื่อนโดย "กลุ่มผู้เล่นที่เสียงดังและมีแนวคิดเหยียดเพศหญิงอย่างชัดเจน" ลอรา เบลีย์ ผู้ให้เสียงและแสดงเป็นแอ็บบี ถูกข่มขู่เอาชีวิตจากผู้ใช้บนโลกออนไลน์หลังเกมออกวางจำหน่าย ซึ่งนอตีด็อกได้ออกแถลงการณ์ประณามการกระทำดังกล่าว ขณะที่เบลีย์ได้รับกำลังใจจากบุคคลในวงการ เช่น เจมส์ กันน์ แอชลีย์ จอห์นสัน และเครก เมซิน

สมาชิกบางส่วนในชุมชนคนข้ามเพศวิจารณ์การนำเสนอเลฟ ตัวละครข้ามเพศใน *เดอะลาสต์ออฟอัส พาร์ต II*  โดยเฉพาะประเด็นการใช้ชื่อเดิม (deadname) โดยตัวร้าย การที่ตัวละครถูกเขียนโดยผู้เขียนบทที่ไม่ใช่คนข้ามเพศ และแนวโน้มที่เรื่องราวของคนข้ามเพศมักถูกเสนอในฐานะโศกนาฏกรรม สเตซีย์ เฮนลีย์ จาก*วีจี247* โต้แย้งว่าการใช้ deadname กับเลฟเพียงไม่กี่ครั้ง และตัวละครนี้รับบทโดยเอียน อเล็กซานเดอร์ นักแสดงข้ามเพศจริง ซึ่งสะท้อนความตั้งใจของทีมพัฒนาในการให้ตัวแทนที่เหมาะสม เวเวอร์ลี จาก*[[เพสต์ (นิตยสาร)|เพสต์]]* แม้จะชื่นชมที่เลือกนักแสดง แต่รู้สึกว่าเรื่องราวของเลฟเน้นหนักไปที่อัตลักษณ์ทางเพศและความทุกข์จนเกินไป จนดูเหมือน "สร้างขึ้นเพื่อให้ผู้เล่นที่ไม่ใช่คนข้ามเพศรู้สึกผิดหรือสงสาร มากกว่าการเป็นเรื่องราวเพื่อคนข้ามเพศเอง" เฮนลีย์ยอมรับว่าเรื่องราวของเลฟอาจยังไม่สมบูรณ์แบบ แต่ถือเป็น "ก้าวสำคัญสำหรับตัวละครข้ามเพศในวงการเกม" พร้อมเน้นว่าเลฟมีความโดดเด่นเกินกว่าแค่อัตลักษณ์เพศ แม็กโลด จาก*โคทาคุ* มองว่าเลฟเป็นสัญลักษณ์ของการยอมรับการมีอยู่ของคนข้ามเพศในโลกของเกม และผู้เล่นสามารถตีความความหมายของตัวละครได้หลากหลาย เอียน อเล็กซานเดอร์ ผู้ให้เสียงและแสดงเป็นเลฟ กล่าวว่านักเขียนอาจ "พลาดเป้าไปเล็กน้อย" ในการใช้ deadname แต่เขารู้สึกว่าการที่แอ็บบีเคารพการเปิดเผยตัวตนของเลฟ สะท้อนความสำคัญของการเปิดพื้นที่ให้คนข้ามเพศได้พูดเรื่องเพศของตนเองตามเงื่อนไขของพวกเขาเอง

หนึ่งปีหลังจากเกม *เดอะลาสต์ออฟอัส พาร์ต II*  วางจำหน่าย เดฟ ทรัมบอร์จาก*คอลไลเดอร์* สังเกตว่ายังมีกลุ่มผู้เล่นบางส่วนที่วิจารณ์ตัวเกมและภาพจำของมันอย่างต่อเนื่อง โดยเปรียบเทียบกับกรณี*[[สตาร์ วอร์ส: ปัจฉิมบทแห่งเจได]]* (2017) แม้กระแสเหล่านี้จะเบาลงเมื่อเทียบกับช่วงเปิดตัว โรเบิร์ต เลทิซี และคัลแลน นอร์แมน เขียนในวารสาร*[[เกมส์แอนด์คัลเชอส์]]* ว่ามีกลุ่มผู้ใช้ในชุมชนย่อย r/TheLastOfUs2 ของเรดดิต ซึ่งยังคงโพสต์ข้อความเกลียดชังและเหยียดหยามเกมแม้จะผ่านมาหลายปี พวกเขาเรียกกลุ่มนี้ว่า "แฟนทางเลือก" (alt-fans) และวิเคราะห์ว่าปฏิกิริยาเชิงลบเหล่านี้มีความเชื่อมโยงกับแนวคิดฝ่ายขวาจัด การแสดงออกเชิงเกลียดชัง และทฤษฎีสมคบคิด โดยมองว่านี่ไม่ใช่กรณีเฉพาะตัว แต่เป็นตัวอย่างของการต่อต้านเชิงการเมืองที่เกิดขึ้นเมื่อเกมแสดงออกถึงความหลากหลายและความครอบคลุม ในเดือนกรกฎาคม 2021 มีผู้ใช้รายหนึ่งในเรดดิตดังอ้างว่าตนถูกข่มขู่เอาชีวิตจากแฟน ๆ ของช่องยูทูบ "Girlfriend Reviews" หลังจากช่องนั้นรีวิวเกมในเชิงบวก อย่างไรก็ตาม หลังจากเกิดเหตุการณ์คุกคามจากกลุ่มเรดดิต ทาง Girlfriend Reviews ตรวจสอบพบว่าข้อกล่าวหานั้นเป็นเรื่องแต่งที่ผู้ใช้นั้นกุขึ้นเอง

### การตอบรับจากนักพัฒนา

แพทริเซีย เฮอร์นันเดซ จาก*โพลีกอน* ตั้งข้อสังเกตว่าการถกเถียงเกี่ยวกับ*เดอะลาสต์ออฟอัส พาร์ต II* กลายเป็นประเด็นขัดแย้งรุนแรง โดยมี "ผู้มีอคติ" โจมตีเกมเนื่องจากมีตัวละครที่หลากหลาย ขณะที่นอตีด็อกแสดงท่าทีปกป้องและสนับสนุนเกมอย่างชัดเจน ร็อบ แซ็กนี จาก*ไวซ์* เล่าว่า หลังจากเขาเผยแพร่รีวิวเชิงวิจารณ์ โซนี่ได้ติดต่อเขาในนามของนอตีด็อก เพื่อหารือเกี่ยวกับข้อวิจารณ์ที่สตูดิโอไม่เห็นด้วย แม้การพูดคุยจะสุภาพ แต่แซ็กนีมองว่าเป็นเรื่องไม่ปกติที่ค่ายใหญ่จะดำเนินการเช่นนี้ ในอีกด้าน นีล ดรักแมนน์ แสดงความไม่พอใจทางทวิตเตอร์ หลังจากที่เจสัน ชไรเออร์ นักข่าวสายเกม ล้อเลียนนักรีวิวคนหนึ่งที่เปรียบ*เดอะลาสต์ออฟอัส พาร์ต II* กับภาพยนตร์*[[ชะตากรรมที่โลกไม่ลืม]]* (1993) ชไรเออร์เชื่อว่าท่าทีของดรักแมนน์มาจากความตึงเครียดก่อนหน้า เนื่องจากเขาเคยรายงานเรื่องวัฒนธรรมครันช์ของนอตีด็อก ชไรเออร์ยังเคยทวีตว่า "วิดีโอเกมสมัยนี้ยาวเกินไป" โดยชี้แจงภายหลังว่าหมายถึงการยืดความยาวของเกมด้วยเหตุผลทางการตลาด แต่ทรอย เบเกอร์ ผู้พากย์เสียงโจเอล กลับตอบโต้ด้วยการอ้างคำพูดของประธานาธิบดี ทีโอดอร์ โรเซอเวลต์ ที่ตำหนินักวิจารณ์ ซึ่งชไรเออร์มองว่าเป็นการตอบโต้ที่เกินเหตุ เฮอร์นันเดซสรุปว่าบรรยากาศเช่นนี้—ซึ่งนักวิจารณ์เกรงว่าจะถูกโจมตีทั้งจากแฟนเกมและผู้จัดจำหน่าย—ไม่เอื้อต่อการวิจารณ์อย่างตรงไปตรงมา และอาจส่งผลเสียต่อตัวเกมเอง แคต เบลีย์ จาก*ยูเอสเกมเมอร์* เสริมว่าข้อกำหนดในการการกักข่าวสาร (embargo) ที่เข้มงวดทำให้รีวิวไม่สามารถอภิปรายเนื้อเรื่องได้อย่างมีความหมาย ด้านดรักแมนน์ชี้แจงภายหลังว่า สาเหตุของข้อจำกัดเหล่านี้มาจากการรั่วไหลของเนื้อหาเกมก่อนวางจำหน่าย ซึ่งเขาเกรงว่าหากรีวิวเปิดเผยเนื้อหาเชิงลึกเกินไป อาจสร้างความเสียหายมากกว่าการหลุดข้อมูลก่อนหน้านั้นอีก

### รางวัล

*เดอะลาสต์ออฟอัส พาร์ต II* คว้ารางวัลเกมแห่งปีจากมากกว่า 320 รางวัล ซึ่งหลายแหล่งระบุว่าเป็นสถิติใหม่ แซงหน้าเจ้าของสถิติเก่าอย่าง*[[เดอะวิตเชอร์ 3: ไวลด์ฮันต์]]* (2015) ก่อนจะถูกทำลายลงโดย*[[เอลเดนริง]]* ในปี 2022 เกมได้รับรางวัลจากหลายสื่อและเวที อาทิ *เดนออฟกีก* *ดิจิตอลเทรนส์* *[[อิเล็กทรอนิกเกมมิงมันท์ลี]]* *[[เอมไพร์ (นิตยสารภาพยนตร์)|เอมไพร์]]* *[[เอ็นเตอร์เทนเมนต์วีกลี]]* *เกมอินฟอร์มเมอร์* *เพลย์สเตชันบล็อก* *พุชสแควร์* และเวทีไทเทเนียมอะวอดส์ อีกทั้งยังได้อันดับรองชนะเลิศ (runner-up) จากสื่อหลายแห่ง ในการประกาศรางวัลโกลเดนจอยสติกอะวอดส์ ครั้งที่ 38 เมื่อพฤศจิกายน 2020 *เดอะลาสต์ออฟอัส พาร์ต II* กวาดรางวัลทั้ง 6 รางวัลที่เข้าชิง ได้แก่ เกมยอดเยี่ยมแห่งปี (Ultimate Game of the Year) ออกแบบเสียงยอดเยี่ยม (Best Audio) เล่าเรื่องยอดเยี่ยม (Best Storytelling) งานออกแบบภาพยอดเยี่ยม (Best Visual Design) เกมแห่งปีสำหรับเครื่อง PlayStation (PlayStation Game of the Year) สตูดิโอแห่งปี (Studio of the Year) สำหรับนอตีด็อก ในงาน The Game Awards 2020 ซึ่งถือเป็นเวทีใหญ่ที่สุดของวงการ เกมได้รับการเสนอชื่อมากที่สุดถึง 11 สาขา และคว้าไปได้ 7 รางวัล มากที่สุดในประวัติศาสตร์ของงาน ได้แก่ เกมแห่งปี (Game of the Year) กำกับเกมยอดเยี่ยม (Best Game Direction) เนื้อเรื่องยอดเยี่ยม (Best Narrative) ออกแบบเสียงยอดเยี่ยม (Best Audio Design) นวัตกรรมด้านการเข้าถึงสำหรับผู้เล่นทุกกลุ่ม (Innovation in Accessibility) เกมแอ็กชัน/ผจญภัยยอดเยี่ยม (Best Action/Adventure) การแสดงยอดเยี่ยม (Best Performance) สำหรับลอรา เบลีย์

*เดอะลาสต์ออฟอัส พาร์ต II* ได้รับการเสนอชื่อเข้าชิงถึง 24 รางวัลจากเวทีเนชันแนลอะคาเดมีออฟวิดีโอเกมเทรดรีวิวเวอส์อะวอดส์ ซึ่งถือเป็นจำนวนสูงสุดในประวัติศาสตร์ของงานนี้ และชนะ 8 สาขา รวมถึง กำกับยอดเยี่ยมในงานภาพยนตร์ของเกม (Outstanding Direction in a Game Cinema) เกมผจญภัยจากแฟรนไชส์ (Franchise Adventure Game) นักแสดงนำยอดเยี่ยมในดราม่า (Lead Performance in a Drama) สำหรับแอชลีย์ จอห์นสัน และลอรา เบลีย์ นักแสดงสมทบยอดเยี่ยมในดราม่า (Supporting Performance in a Drama) สำหรับทรอย เบเกอร์ ในเวทีบริติชอะคาเดมีเกมส์อะวอดส์ ครั้งที่ 17 เกมได้เข้าชิงถึง 13 สาขา ซึ่งเป็นสถิติสูงสุดของงาน และชนะ 3 สาขา ได้แก่ แอนิเมชันยอดเยี่ยม (Animation) เกมแห่งปีจากการโหวตของสาธารณชน (EE Game of the Year) นักแสดงนำยอดเยี่ยม (Performer in a Leading Role) สำหรับลอรา เบลีย์ ในงาน D.I.C.E. อะวอดส์ ครั้งที่ 24 เกมนี้ได้รับการเสนอชื่อเข้าชิงถึง 11 สาขา และคว้ารางวัลได้ 2 สาขา ได้แก่ ความสำเร็จยอดเยี่ยมด้านแอนิเมชัน (Outstanding Achievement in Animation) ความสำเร็จยอดเยี่ยมด้านการเล่าเรื่อง (Outstanding Achievement in Story) เกมยังได้เข้าชิงสูงสุดในงานเกมออดิโอเน็ตเวิร์กกิลด์อะวอดส์ ครั้งที่ 19 จำนวน 15 สาขา และชนะ 8 รางวัล นอกจากนี้ ในงานเกมดีเวลอปเปอส์ชอยส์อะวอดส์ ครั้งที่ 21 เกมได้เข้าชิง 6 สาขา และชนะ 1 รางวัล สุดท้าย ในเวทีโกลบอลอินดัสตรีเกมอะวอดส์ครั้งแรก *เดอะลาสต์ออฟอัส พาร์ต II* ได้เข้าชิงสูงสุด 13 สาขา และชนะ 3 รางวัล ได้แก่ แอนิเมชัน 3 มิติยอดเยี่ยม (3D Animation) การกำกับภาพยอดเยี่ยม (Cinematography) การเล่าเรื่องยอดเยี่ยม (Story)

## ยอดขาย

ในช่วงสุดสัปดาห์แรกที่วางจำหน่าย*เดอะลาสต์ออฟอัส พาร์ต II*  มียอดขายทั่วโลกกว่า 4 ล้านชุด กลายเป็นเกมเฉพาะเครื่องเพลย์สเตชัน 4 ที่ขายเร็วที่สุด แซงหน้าสถิติเดิมของ*[[สไปเดอร์-แมน (วิดีโอเกม พ.ศ. 2561)|มาร์เวลส์สไปเดอร์แมน]]* ที่เคยขายได้ 3.3 ล้านชุด และ*[[ก๊อดออฟวอร์ (วิดีโอเกม พ.ศ. 2561)|ก๊อดออฟวอร์]]* ที่ขายได้ 3.1 ล้านชุดในช่วงเวลาเดียวกัน เกมเปิดตัวได้ยิ่งใหญ่ที่สุดในปี 2020 ทั้งแบบแผ่นและดิจิทัล โดยในเดือนมิถุนายน ขึ้นอันดับ 1 เกมดาวน์โหลดสูงสุดของ PS4 บนเพลย์สเตชันสโตร์ในอเมริกาเหนือและยุโรป จากนั้นในเดือนกรกฎาคมลดลงมาอยู่อันดับ 5 ในอเมริกาเหนือ และอันดับ 10 ในยุโรป ส่วนเดือนพฤศจิกายนอยู่ที่อันดับ 8 และ 7 ตามลำดับ และเมื่อรวมตลอดปี 2020 *เดอะลาสต์ออฟอัส พาร์ต II*  อยู่อันดับ 6 ในอเมริกาเหนือ และอันดับ 8 ในยุโรป ในสหรัฐอเมริกา เกมขายดีที่สุดของเดือนมิถุนายน และภายในสองสัปดาห์ก็ขึ้นแท่นเกมขายดีอันดับ 3 ของปี และมียอดขายเปิดตัวสูงที่สุดของปี 2020 ภายในเดือนสิงหาคม กลายเป็นเกมของเพลย์สเตชันที่ทำรายได้สูงสุดเป็นอันดับ 3 ในประเทศ รองจาก *มาร์เวลส์สไปเดอร์แมน* และ*ก๊อดออฟวอร์* ตลอดปี 2020 เกมติดอันดับ 6 เกมขายดีของสหรัฐอเมริกา เป็นอันดับ 3 บนเครื่องเพลย์สเตชัน และเป็นเกมเอ็กซ์คลูซีฟของ PS4 ที่ขายดีที่สุด และภายในเดือนมิถุนายน 2022 มียอดขายทั่วโลกทะลุ 10 ล้านชุดแล้ว

ในสหราชอาณาจักร *เดอะลาสต์ออฟอัส พาร์ต II*  กลายเป็นเกมแบบแผ่นบนเพลย์สเตชัน 4 ที่ขายเร็วที่สุด แซงหน้า*อันชาร์ทิด 4* อย่างน้อย 1% และขายได้มากกว่า *เดอะลาสต์ออฟอัส* ภาคแรกถึง 76% ตลอดปี เกมทำยอดขาย 543,218 ชุด เป็นเกมขายดีอันดับ 8 ของประเทศ และอันดับ 7 ในกลุ่มเกมแบบแผ่น ในเดือนกุมภาพันธ์ 2021 หลังการลดราคา ยอดขายพุ่งขึ้นถึง 3,992% ดันเกมกลับขึ้นชาร์ตในอันดับที่ 3 ในญี่ปุ่น เกมขายแบบแผ่นได้ราว 178,696 ชุดในสัปดาห์แรก ขึ้นแท่นเกมขายดีที่สุดในช่วงเวลาดังกล่าว ส่วนในเยอรมนี ขายเกิน 200,000 ชุดภายในเดือนมิถุนายน 2020 และทะลุ 500,000 ชุดภายในสิ้นปี ในออสเตรเลีย เกมนี้ติดอันดับ 8 เกมขายดีของปี และเป็นอันดับ 3 ในกลุ่มเกมแบบแผ่น สำหรับ *รีมาสเตอร์* เปิดตัวในสหราชอาณาจักรด้วยอันดับ 3 ของชาร์ตเกมแบบแผ่นในสัปดาห์แรก และขึ้นเป็นอันดับ 2 ของเดือนมกราคม โดยยอดขายเปิดตัวสูงกว่าภาค *พาร์ต I* ถึงกว่า 150%

## สิ่งสืบทอด

นักวิจารณ์เห็นพ้องว่า *เดอะลาสต์ออฟอัส พาร์ต II* คือหนึ่งในเกมที่ดีที่สุดของยุคคอนโซลรุ่นที่แปด และเป็นเกมส่งท้ายที่ยอดเยี่ยมก่อนเข้าสู่ยุคคอนโซลรุ่นที่เก้า ในรีวิวภายในของไมโครซอฟท์ ซึ่งเป็นคู่แข่งของโซนี่ (เปิดเผยใน*คดีความเอพิกเกมส์ กับแอปเปิล* ปี 2021) ยังระบุว่าเกมนี้ "ยกระดับมาตรฐานใหม่ของสิ่งที่ควรคาดหวังจากยุคคอนโซลรุ่นถัดไป" หลายสื่อจัดให้เป็นหนึ่งในเกมที่ยอดเยี่ยมที่สุดตลอดกาล และบางแห่งยกให้เป็นหนึ่งในเกมที่มีบทเขียนดีที่สุดด้วย

*เดอะลาสต์ออฟอัส พาร์ต II*  กำลังถูกดัดแปลงเป็นซีรีส์หลายซีซันในฉบับซีรีส์  โดยเริ่มจากซีซันที่สอง ซึ่งออกอากาศในเดือนเมษายน 2025 นีล ดรักแมนน์ และเครก เมซิน ผู้ร่วมสร้างซีรีส์ ตัดสินใจเริ่มเล่าเรื่องของ*พาร์ต II* ทันที เพื่อหลีกเลี่ยงการยืดเนื้อหา ซีซันที่สองจะครอบคลุมเหตุการณ์ที่แจ็กสันและสามวันของเอลลีในซีแอตเทิล ส่วนซีซันที่สามคาดว่าจะเปลี่ยนมุมมองไปที่แอ็บบี โดยเมซินระบุว่าอาจต้องมีถึงซีซันที่สี่ในการเล่าทั้งเรื่อง เคตลิน ดีเวอร์ รับบทเป็นแอ็บบีในซีรีส์ ร่วมด้วยยัง มาซิโน รับบทเจสซี อิซาเบลา เมอร์เซด รับบทดีนา และเจฟฟรีย์ ไรต์ กลับมารับบทไอแซกเหมือนในเกม

ในเดือนเมษายน 2021 ดรักแมนน์และกรอสได้ร่างโครงเรื่องภายหลัง*พาร์ต II* และยังไม่มีการพัฒนาอย่างเป็นทางการ ต่อมาดรักแมนน์ชี้แจงเพิ่มเติมว่าโครงเรื่องเป็น "เรื่องราวเล็ก ๆ" ที่เน้นไปที่ตัวละครทอมมี ไม่ใช่ภาคต่อฉบับเต็มของ*พาร์ต II* โดยเขาเชื่อว่าเรื่องนี้จะถูกนำไปเสนอในอนาคต ไม่ว่าจะในรูปแบบเกมหรือซีรีส์โทรทัศน์ ต่อมาในปี 2023 ดรักแมนน์ยืนยันว่ามีแนวคิดสำหรับเกมภาคหลักภาคที่สาม ซึ่งยังคงสอดคล้องกับธีมของสองภาคแรก และกล่าวว่า "น่าจะมีบทสุดท้ายอีกหนึ่งบทในเรื่องราวนี้" อย่างไรก็ตาม ในเดือนมีนาคม 2025 เขาเตือนแฟน ๆ ว่า "อย่าเพิ่งคาดหวังว่าจะมีอะไรจาก*เดอะลาสต์ออฟอัส*เพิ่มอีก" และอาจจบเพียงแค่ฉบับซีรีส์เท่านั้น

## หมายเหตุ

## อ้างอิง

## แหล่งข้อมูลอื่น

* 
* 

หมวดหมู่:เดอะลาสต์ออฟอัส
หมวดหมู่:วิดีโอเกมที่ออกวางจำหน่ายในปี พ.ศ. 2563
หมวดหมู่:วิดีโอเกมแอ็กชันผจญภัย
หมวดหมู่:วิดีโอเกมภาคต่อ
หมวดหมู่:เกมสำหรับเพลย์สเตชัน 4
หมวดหมู่:เกมจากค่ายโซนี่คอมพิวเตอร์เอ็นเตอร์เทนเมนต์
หมวดหมู่:วิดีโอเกมลอบเร้น
หมวดหมู่:วิดีโอเกมเอาชีวิตรอด
หมวดหมู่:เกมสำหรับวินโดวส์
หมวดหมู่:เกมที่มีส่วนร่วมในข้อกล่าวหา
หมวดหมู่:วิดีโอเกมซอมบี
หมวดหมู่:วิดีโอเกมที่พัฒนาขึ้นในสหรัฐ
หมวดหมู่:วิดีโอเกมที่มีตัวละครเอกหญิง